b'\n_START_ARTICLE_\nAnna Politkovskaja\n_START_SECTION_\nTy\xc3\xb6 journalistina\n_START_PARAGRAPH_\nPolitkovskaja opiskeli journalistiikkaa Moskovan valtionyliopistossa. Lopputy\xc3\xb6ns\xc3\xa4 h\xc3\xa4n kirjoitti Marina Tsvetajevasta. Valmistumisensa j\xc3\xa4lkeen 1980 h\xc3\xa4n ty\xc3\xb6skenteli Izvestija-sanomalehden palveluksessa. Kes\xc3\xa4kuussa 1999 h\xc3\xa4n aloitti kolumnien kirjoittamisen Novaja Gazetaan, jonka omistajiin kuuluu Mihail Gorbat\xc5\xa1ov._NEWLINE_Politkovskaja oli varma, ett\xc3\xa4 Ven\xc3\xa4j\xc3\xa4n viranomaiset yrittiv\xc3\xa4t myrkytt\xc3\xa4\xc3\xa4 h\xc3\xa4net lentokoneessa, kun h\xc3\xa4n oli matkalla Beslaniin koulukaappauksen aikana. Armeija ja turvallisuuspalvelut vaikeuttivat usein h\xc3\xa4nen ty\xc3\xb6skentely\xc3\xa4\xc3\xa4n muun muassa uhkailemalla ja pit\xc3\xa4m\xc3\xa4ll\xc3\xa4 h\xc3\xa4nt\xc3\xa4 s\xc3\xa4il\xc3\xb6ss\xc3\xa4. Politkovskaja pystyi osoittamaan armeijan sekaantumisen taloudelliseen toimintaan T\xc5\xa1et\xc5\xa1eniassa, ja h\xc3\xa4n esitteli kirjoituksissaan, kuinka rikollisliigat, t\xc5\xa1et\xc5\xa1eenipoliisit ja Ven\xc3\xa4j\xc3\xa4n armeijan upseerit toimivat yhteisty\xc3\xb6ss\xc3\xa4 varastaessaan \xc3\xb6ljy\xc3\xa4 \xc3\xb6ljyputkista.\n_START_SECTION_\nMurha\n_START_PARAGRAPH_\nPolitkovskaja l\xc3\xb6ydettiin 7. lokakuuta vuonna 2006 ammuttuna asuinkerrostalonsa hissist\xc3\xa4 Moskovasta. Poliisi l\xc3\xb6ysi ruumiin vierelt\xc3\xa4 \xc3\xa4\xc3\xa4nenvaimentimella varustetun Makarov PM -pistoolin ja nelj\xc3\xa4 hylsy\xc3\xa4. Politkovskaja oli ollut palaamassa ostoksilta, vienyt osan ostoksista asuntoon ja j\xc3\xa4tt\xc3\xa4nyt osan talon eteiseen. Murhaaja yll\xc3\xa4tti Politkovskajan t\xc3\xa4m\xc3\xa4n palatessa hakemaan kassejaan. Eri l\xc3\xa4hteiden mukaan Politkovskajaa oli ammuttu joko nelj\xc3\xa4sti tai kahdesti. Toisten mukaan h\xc3\xa4nt\xc3\xa4 ammuttiin kahdesti syd\xc3\xa4men tienoille, kerran olkap\xc3\xa4\xc3\xa4h\xc3\xa4n ja viel\xc3\xa4 p\xc3\xa4\xc3\xa4h\xc3\xa4n, kun h\xc3\xa4n oli jo kuollut, ja toisten tietojen mukaan surmaluoteja oli kaksi, yksi rintaan ja toinen p\xc3\xa4\xc3\xa4h\xc3\xa4n varmistukseksi. Valvontakameroille tallentui ilmeinen murhaaja, 180-senttinen tumma-asuinen 30-vuotias mies ja h\xc3\xa4nen avustajansa, noin 30-vuotias nainen. Tekoa ep\xc3\xa4iltiin palkkamurhaksi._NEWLINE_Murhatutkimuksia johti Ven\xc3\xa4j\xc3\xa4n valtakunnansyytt\xc3\xa4j\xc3\xa4 Juri T\xc5\xa1aika. Novaja Gazeta lupasi murhan selvitt\xc3\xa4miseen johtavista tiedoista 25 miljoonan ruplan (740\xc2\xa0000 euron) palkkion._NEWLINE_Poliisin tutkijoiden Politkovskajan hautajaisten aikaisten teorioiden mukaan takana olivat t\xc5\xa1et\xc5\xa1eenit tai salaliittolaiset. Yhden tutkintalinjan mukaan murhan takana saattoivat olla miliisit, jotka tuomittiin T\xc5\xa1et\xc5\xa1eniassa tehdyist\xc3\xa4 rikoksista Politkovskajan raportoinnin vuoksi. Toisessa versiossa syytettiin T\xc5\xa1et\xc5\xa1enian p\xc3\xa4\xc3\xa4ministeri\xc3\xa4, Ramzan Kadyrovia ja t\xc3\xa4m\xc3\xa4n johtamaa T\xc5\xa1et\xc5\xa1enian turvallisuuspalvelua, koska Politkovskaja kirjoitti sen tekemisist\xc3\xa4. Kolmas teoria oli, ett\xc3\xa4 kyseess\xc3\xa4 oli presidentti Putinin ja Kadirovin vastainen salaliitto. Ven\xc3\xa4j\xc3\xa4n lehdiss\xc3\xa4 my\xc3\xb6s muistuteltiin, ett\xc3\xa4 Politkovskaja oli Ven\xc3\xa4j\xc3\xa4n \xc3\xa4\xc3\xa4rikansallismielisten vihollinen._NEWLINE_Politkovskaja haudattiin tiistaina 10. lokakuuta 2006 Moskovan Trojekurovskojen hautausmaalle. Ven\xc3\xa4j\xc3\xa4n hallinnon edustajia ei osallistunut hautajaisiin, joissa oli mukana ihmisoikeusasiamies Vladimir Lukin sek\xc3\xa4 moni Boris Jeltsinin ajan liberaalipoliitikko.\n_START_SECTION_\nReaktiot\n_START_PARAGRAPH_\nVen\xc3\xa4j\xc3\xa4n presidentti Vladimir Putin sanoi heti tapahtuman j\xc3\xa4lkeen maansa ryhtyv\xc3\xa4n Politkovskajan surmaajan l\xc3\xb6yt\xc3\xa4miseksi \xe2\x80\x9dkaikkiin tarvittaviin toimiin\xe2\x80\x9d._NEWLINE_Entinen Neuvostoliiton johtaja Mihail Gorbat\xc5\xa1ov tuomitsi surmaty\xc3\xb6n, samoin muun muassa Yhdysvaltojen ulkoministeri\xc3\xb6n tiedottaja Sean McCormack. Ruotsin ulkoministeri Carl Bildt ja Suomen ulkoministeri Erkki Tuomioja vaativat murhan perusteellista tutkimista. Aleksanteri-instituutin johtaja Markku Kivinen syytti murhasta Ven\xc3\xa4j\xc3\xa4n tiedustelupalvelua._NEWLINE_Suomi otti kantaa Euroopan unioniin puheenjohtajamaana ja my\xc3\xb6s Euroopan neuvoston ihmisoikeuskomissaari Thomas Hammarberg kommentoi tapahtumaa. Amnesty International arvioi, ett\xc3\xa4 Politkovskaja murhattiin, koska h\xc3\xa4n toimittajan ty\xc3\xb6ss\xc3\xa4\xc3\xa4n raportoi ihmisoikeusloukkauksista T\xc5\xa1et\xc5\xa1eniassa ja muualla Ven\xc3\xa4j\xc3\xa4ll\xc3\xa4.\n_START_SECTION_\nMielenosoitukset ja muistotilaisuudet\n_START_PARAGRAPH_\nSuomen PEN j\xc3\xa4rjesti hiljaisen kynttil\xc3\xa4mielenosoituksen Anna Politkovskajan muistoksi Helsingiss\xc3\xa4 Ven\xc3\xa4j\xc3\xa4n suurl\xc3\xa4hetyst\xc3\xb6n edess\xc3\xa4 sunnuntaina 8. lokakuuta 2006. Politkovskajan muistoa kunnioittamaan ker\xc3\xa4\xc3\xa4ntyi yli tuhat mielenosoittajaa. Vastaavia mielenilmauksia j\xc3\xa4rjestettiin muuallakin Suomessa, ja my\xc3\xb6s Ven\xc3\xa4j\xc3\xa4ll\xc3\xa4 ihmiset kokoontuivat murhaa paheksuviin mielenosoituksiin.\n_START_SECTION_\nTutkinnat ja tuomiot\n_START_PARAGRAPH_\nHelmikuussa 2007 viranomaisten kerrottiin pid\xc3\xa4tt\xc3\xa4neen kaksi t\xc5\xa1et\xc5\xa1eenimiest\xc3\xa4, joiden ep\xc3\xa4iltiin olevan murhan takana. Heid\xc3\xa4n sanottiin tallentuneen vakoilusatelliittien ottamiin kuviin. Satelliittien l\xc3\xa4sn\xc3\xa4oloa Moskovan yll\xc3\xa4 perusteltiin l\xc3\xa4hestyvien presidentti Putinin syntym\xc3\xa4p\xc3\xa4ivien turvaj\xc3\xa4rjestelyll\xc3\xa4. Ven\xc3\xa4j\xc3\xa4n viranomaiset eiv\xc3\xa4t ottaneet kantaa pid\xc3\xa4tysuutiseen. Lokakuussa 2007 kerrottiin kaikkiaan yhdeks\xc3\xa4n henkil\xc3\xb6n pid\xc3\xa4tyksist\xc3\xa4, joiden joukossa oli ainakin yksi FSB:n virkailija._NEWLINE_Lopulta murhasta oli ep\xc3\xa4iltyn\xc3\xa4 nelj\xc3\xa4 henkil\xc3\xb6\xc3\xa4. Kolme avustajana pidetty\xc3\xa4 henkil\xc3\xb6\xc3\xa4 oli pid\xc3\xa4tettyn\xc3\xa4, ja oikeudenk\xc3\xa4ynti alkoi vuoden 2008 lopulla. 19. helmikuuta 2009 syytetyt veljekset D\xc5\xbeabrail ja Ibragim Mahmudov sek\xc3\xa4 entinen poliisi Sergei Had\xc5\xbeikurbanov vapautettiin oikeudenk\xc3\xa4ynnin j\xc3\xa4lkeen syytteist\xc3\xa4. Syytt\xc3\xa4j\xc3\xa4 ilmoitti hakevansa muutosta ylemmist\xc3\xa4 oikeusasteista._NEWLINE_Anna Politkovskajan omaiset kertoivat 31. toukokuuta 2011, ett\xc3\xa4 murhasta on pid\xc3\xa4tetty Rustam Mahmudov, josta oli annettu kansainv\xc3\xa4linen etsint\xc3\xa4kuulutus. Ven\xc3\xa4j\xc3\xa4n viranomaiset vahvistivat tiedon. Poliisi pid\xc3\xa4tti 24. elokuuta 2011 el\xc3\xa4kkeell\xc3\xa4 olevan korkea-arvoisen poliisin ep\xc3\xa4iltyn\xc3\xa4 Politkovskajan murhan j\xc3\xa4rjest\xc3\xa4misest\xc3\xa4. Pid\xc3\xa4tetyn kerrottiin olevan Dmitri Pavljut\xc5\xa1enkov, joka ty\xc3\xb6skenteli aikanaan Moskovan poliisivoimien palveluksessa. Vuonna 2012 Pavljut\xc5\xa1enkov tuomittiin 11 vuodeksi vankilaan tehty\xc3\xa4\xc3\xa4n sopimuksen syytt\xc3\xa4j\xc3\xa4n kanssa ja todistettuaan muita murhaan osallistuneita vastaan._NEWLINE_Viisi miest\xc3\xa4 tuomittiin 9. kes\xc3\xa4kuuta 2014 vankilaan Politkovskajan murhasta: surmaaja ja murhan j\xc3\xa4rjest\xc3\xa4j\xc3\xa4 saivat elinkautistuomiot, muiden tuomioiden pituudet vaihtelivat 12 ja 20 vuoden v\xc3\xa4lill\xc3\xa4. Murhan tilaajasta ei viel\xc3\xa4k\xc3\xa4\xc3\xa4n ole tietoa.'